סופרגירל (סדרת טלוויזיה)

עלילת הסדרה

קארה זור-אל נשלחה לכדור הארץ כשהייתה בת 13. לפני שקריפטון התפוצץ, הוריה של קארה שלחו אותה בחללית לכדור הארץ אחרי בן דודה קאל-אל, עליו קארה הייתה אמורה להגן. החללית שלה נפגעה כאשר קריפטון התפוצץ, ויורטה לפנטום זון, אזור שהזמן לא עובר בו, שם היא הייתה תקועה במשך 24 שנה. עד שהחללית שלה נחתה בכדור הארץ, קאל-אל גדל והפך לסופרמן. עלילת הסדרה מתחילה 11 שנים לאחר הנחיתה, כאשר קארה בת ה-24 לומדת לאמץ את כוחותיה והופכת ל"סופרגירל".

עונה 1

בעונה הראשונה, קארה נאלצת לחשוף את כוחותיה, והופכת למגנה של נשיונל סיטי. קארה מגלה כי מאות פושעים שאמה כלאה מסתתרים על כדור הארץ, כולל דודיה אסטרה ונון. קארה עובדת עם אחותה המאמצת אלכס דנברס כדי להילחם בפושעים אלה, ביחד עם בן מאדים ירוק, ז'ון ז'ונס; חברו של בן דודה, ג'יימס אולסן; וגאון טכנולוגיה, וין שוט הבן.

עונה 2

בעונה השנייה, קארה וחבריה עוסקים בסכסוכים בין האוכלוסייה המקומית של כדור הארץ לבין הקהילה החיצונית (חייזרים), וחקירת הארגון הסודי "קדמוס", שמנהלת ליליאן לות'ר, אמו של לקס לות'ר. קארה מתיידדת עם בתה החורגת של ליליאן, לינה לות'ר, המנכ"לית החדשה של "אל קורפ" ("לות'רקורפ" לשעבר), ונאבקת ברגשות רומנטיים עם הגעתו לכדור הארץ של מון-אל, נסיך ניצול מהכוכב השכן של קריפטון, דקסאם, שהוריו רוצים להחזירו. ג'יימס הופך לגיבור "גרדיאן". אלכס מתחילה לצאת עם מגי סוייר. ז'ון מתיידד עם בת מאדים, מגאן, ששייכת לגזע הלבן של אנשי המאדים שהשמיד את הגזע של ז'ון.

עונה 3

בעונה השלישית, קארה נאבקת עם האובדן של מון-אל שנאלץ לעזוב את כדור הארץ. מון-אל חוזר לכדור הארץ, ומספר שנסע בזמן למאה ה-31, ייסד את "לגיון גיבורי-העל" ונישא לאימרה ארדין. ז'ון מגלה כי אביו מרין חי. אלכס שבורת לב לאחר פרידה ממגי. החברה החדשה של קארה ואלכס, סמנת'ה אריאס, היא אם חד-הורית וניצולה קריפטונית נוספת, אשר הופכת בלי לדעת ל"הורגת עולמות" המכונה "ריין", המשרתת כת בראשות אמה הביולוגית, סלינה.

עונה 4

בעונה הרביעית, קארה מסייעת לאנשים בכל רחבי כדור הארץ, ומתמודדת עם ארגון סודי שמטרתו היא השמדת החוצנים שנמצאים על פני כדור הארץ, היא נעזרת בברייניאק חבר הליגיון. אלכס מנהלת כעת את ה-DEO, בעוד ז'ון ז'ונס מתמודד עם מות אביו מרין.

דמויות אורחות

אוואין יאומן לוהק לתפקיד האסיר הקריפטוני המרושע ורטוקס, כריס בראונינג לוהק לתפקיד בן קרול/ריאקטרון, נבל השואף לנקום בסופרגירל לאחר שהובס בידי סופרמן, ובריט מורגן לוהקה לתפקיד לזלי וויליס/לייבווייר, עובדת קאטקו שקיבלה כוחות-על חשמליים בעקבות תאונה, וג'סטיס ליק לוהק לתפקיד הלגראמיט, חוצן הפועל נגד קארה תחת פיקודה של אסטרה. פאראן טהיר לוהק לתפקיד "המפקד", אחד מיועציהם של אסטרה ונון, ועדו גולדברג לוהק בתפקיד כפול כדוקטור טי. או. מורוו וכטורנדו האדום, אנדרואיד שנוצר על ידי טי. או. מורוו כנשק ונעשה לאיום על נשיונל סיטי כאשר הוא מפתח בינה מלאכותית. והנרי קזרני לוהק לתפקיד וינסלו שאט האב, נבל העל "איש הצעצועים" ואביו של וין. צ'ארלס הלפורד לוהק לתפקיד ג'ם, אסיר חוצני המשתמש באבן המשובצת במצחו כדי לתמרן את רגשותיהם של אנשים. הופ לורן לוהקה לתפקיד ביזארו גירל, שיבוט של סופרגירל שנוצר בידי מקסוול לורד ומשמשת כהיפוך לדמותה של סופרגירל.
רוברט גרנט לוהק לתפקיד זור-אל, אביה הביולוגי של קארה. לוי מילר לוהק לתפקיד קרטר גרנט, בנה הביישן של קאט גרנט המתוודה על התאהבותו בסופרגירל לקארה בזהותה האזרחית. אמה קאולפילד לוהקה לתפקיד סוכנת ה-FBI קמרון צ'ייס, וטאוני סייפרס תגלם את הסנאטורית מירנדה קריין. ג'ואן ג'ולייט באק מגלמת את דמותה של קתרין גראנט, אמה של קאט גרנט. כמו כן, במהלך שידור העונה הראשונה, הוכרז על פרק קרוסאובר מיוחד עם הפלאש שבמסגרתו גרנט גאסטין מתארח בסדרה בתור דמותו של הפלאש. הפרק שודר ב-28 במרץ 2016 והניב לתוכנית עלייה חדה ברייטינג, שגררה ביקוש יותר גבוה של עונה שנייה לסדרה, דרישה לקרוסאובר נוסף בין שתי התוכניות, והחלטה להעביר את הסדרה לרשת The CW. בעונתה השנייה של הסדרה, השחקן טיילר הקלין מגלם את דמותו של קאל-אל/קלארק קנט/סופרמן בתפקיד אורח, וזאת לאחר שדניאל דימאג'יו גילם גרסה צעירה של הדמות בעונתה הראשונה של הסדרה. בנוסף, בעונה השנייה מגלמת את דמותה של מגאן מורז/גברת מאדים השחקנית שרון ליל.
בפרק השלישי של העונה השלישית מופיעה איזבלה וידוביץ' בתור קארה הצעירה.
יעל גרובגלס מגלמת את פסי (PSI) או בשמה האמיתי גייל מארש. פסי היא שודדת בנקים ויש לה היכולת לשלוט בפחדים של אנשים.

קשרים עם סדרות אחרות של DC

במהלך הסדרה היו פרקי קרוסאובר עם סדרות אחרות של יקום החץ: "הפלאש", "החץ" ו"אגדות המחר". בנוסף היו כמה פרקים בהם הופיע גם סופרמן. עלילת סרטי היקום הקולנועי של DC אינה קשורה לעלילת הסדרות המשודרות ברשת The CW.